เขียนย่อหน้าเกี่ยวกับ สาเหตุที่หุ้น ARK ตกหนักในปี 2021
สาเหตุที่หุ้น ARK ตกหนักในปี 2021 มีอยู่ 3 สาเหตุด้วยกัน โดยสาเหตุแรกน่าจะมาจากคำสาปของ Superstar Fund Manager โดยนักวิเคราะห์คาดการณ์ว่าตั้งแต่ต้นปี 2021 จะไม่สามารถรักษาการเติบโตของพอร์ตเกิน 100% ติดต่อกัน ส่วนสาเหตุที่ 2 มาจากการที่ ARK เจอกับตลาดที่มีการกลับตัวในระยะสั้น ซึ่งเป็นสิ่งที่หลีกหนีไม่ได้ และสาเหตุสุดท้าย คือ การที่ Active Investing เป็นดาบสองคม เพื่อย้อนกลับมาทำร้ายผู้ใช้หากไม่ระมัดระวัง

บทเรียนจากย่อหน้านี้

ARK Invest เป็นเหตุการณ์ที่โดดเด่นที่สุดอย่างหนึ่งในตลาดการเงินปี 2021 ควรค่าแก่การวิเคราะห์ ว่าการที่ ARK ตกหนักครั้งนี้มาจากเหตุผลอะไรกัน

ที่นักลงทุนได้ยินบ่อยที่สุดคือ “คำสาป” ของ Superstar Fund Manager นักวิเคราะห์ตลาดหลายท่านปรามาส ARK ของ Cathie Wood ไว้ตั้งแต่ต้น 2021 ว่าจะไม่สามารถรักษาการเติบโตของพอร์ตเกิน 100% ติดต่อกันได้แน่ เพราะเมื่อเด่นดัง เงินทุนก็จะเข้ามามากจนใช้กลยุทธ์แบบเดิมไม่ได้ ซื้อขายอะไรก็จะถูกจับตา ถูกกดและโก่งราคา สุดท้ายเมื่อเกิดการถอนทุน ก็จะเจอปัญหาสภาพคล่องซ้ำเติมไปอีก แต่สิ่งที่เกิดขึ้นดูจะไม่ได้มาจากคำสาปนี้เท่าไหร่ แม้หุ้นแห่งอนาคตของ ARK จะถูกกดจนปรับฐานแทบทุกบริษัท แต่นักลงทุนไม่ได้ลดการลงทุนลง ETF ส่วนใหญ่มีเงินเข้ามากกว่าออก เช่น กองหลัก ARKK มีเงินลงทุนเพิ่มขึ้น 4.8 พันล้านดอลลาร์ มีเพียงกองทุน Next Generation Internet (ARKW) ที่มีเงินออก 66 ล้านดอลลาร์

เมื่อสมมติฐานแรกไม่ชัด ก็มาที่สมมุติฐานที่สอง คือ ARK เจอกับ “ตลาดกลับตัวระยะสั้น” ซึ่งหนีไม่ได้ ย้อนกลับไปในปี 2021 การกลับตัวของตลาดเกิดขึ้นแทบทุกจุด ตั้งแต่ระดับนักลงทุนไปจนถึงผู้กำหนดนโยบาย ความหวังของ Vaccine ทำให้ความสนใจของตลาดย้ายไปสู่ธีม Reopening ธีม Value หรือธีมพลังงาน แทนการลงทุนแห่งอนาคต เกิดการสลับกลุ่มหุ้นขึ้นหุ้นลงจากปี 2020 ซ้ำร้าย นโยบายเศรษฐกิจก็กลับด้าน จากการเคยกระตุ้นอย่างหนัก ไม่มีใครคิดถึงดอกเบี้ยขาขึ้น กลายเป็นเฟดต้องรีบควบคุมเงินเฟ้อ และอาจขึ้นดอกเบี้ย 3 ครั้งในปี 2022 ทำให้ Valuation กลายเป็นประเด็นที่ต้องระวังอย่างมาก สมมติฐานนี้น่าสนใจ เพราะเห็นได้ชัดว่าหุ้นการเงินและพลังงานที่ติดลบ 6% และ 32% ปี 2020 กลับมาบวก 16% และ 22% ในปี 2021 ตามลำดับ ขณะที่ ARK มีแต่ Winners ในปี 2020 และไม่ลงทุนแบบ Cyclical โอกาสติดลบในปีที่ตลาดกลับตัวแบบนี้จึงสูงอย่างหลีกเลี่ยงไม่ได้

าอีกหนึ่งสมมติฐานที่นักลงทุนใน ARK ควรต้องระลึกไว้เสมอ คือ Active Investing เป็น “ดาบสองคม” ที่ย้อนมาทำร้ายผู้ใช้ได้ถ้าไม่ระวัง แม้จะเห็น ETF ของ ARK ติดลบทุกกอง และอ้างได้ว่าตลาดกลับตัวระยะสั้น แต่ความแปลกคือดัชนี Innovation ต่าง ๆ ที่ ARK ทำร่วมกับ MSCI ไว้ โดยใช้กลยุทธ์ที่ใกล้เคียงกันกับ ETF แต่เป็น Passive Index กลับสร้างผลตอบแทนเป็นบวกทั้งหมด เช่น ดัชนี MSCI ACWI IMI Innovation ที่ทำมาล้อ ARKK ก็บวกอยู่ 3% สวนกับ ARKK ที่ลบ 27% เจ็บใจที่สุดคือ ARK Autonomous Technology (ARKQ) ที่ควรจะได้แรงหนุนจากวัฏจักรเศรษฐกิจขาขึ้นก็กลับติดลบ 3% ทั้งที่ดัชนี MSCI ACWI IMI Autonomous Technology บวกจากสิ้นปี 2020 ถึง 14% หมายความว่าความ Active ที่เคยเป็นจุดเด่นของ ARK (ในปี 2020 ทุก ETF ของ ARK ชนะดัชนี Passive Innovation เหล่านี้อย่างน้อย 50%) ย้อนกลับมาทำร้ายตัวเองในปี 2021 อย่างหนัก ทั้งหมดคือสิ่งที่คิดว่าทำให้ ARK ตกจากดวงจันทร์ในปี 2021
ข่าวเศรษฐกิจและการเงิน,ตลาดการเงิน & ผลิตภัณฑ์และบริการทางการเงิน,การวิเคราะห์ทางการเงิน & เศรษฐศาสตร์การเงิน